《滟滪》
明代·黄衷

瞿塘峡口两崖间，巨石遥当陆海关。粤客谩疑真砥柱，夔人誇道小金山。

险防如象行忘戒，神避然犀有遁奸。谁谓西游无好兴，也凭奔峭看潺湲。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。